《梁思伯招饮观大池浮磬石》
明代·黄佐

炎城朝雨霁，曦灏气方永。吾庐邻大池，折旋类同井。

凤阁贤主人，飞盖自邀请。巾车入镜林，雕垣一何整。

花竹憺清幽，禽鱼逐光影。旷荡云天中，坐觉尘虑屏。

班荆列琼筵，持觞玩华景。潜波出浮磬，奇峦光囧囧。

飞跃其犹龙，岂伊徒硁硁。作霖升北阙，发迹起南岭。

矫首怀文康，于今嘅人景。冠霞陟彤楼，乘飙汜兰艇。

庭阶森玉立，儿孙劝醪茗。浩歌微醉中，逍遥独深省。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。